Pernille Rosenkrantz-Theil (EL), 2002-05-16:
Hvis man vil tages seriøst, når man påstår, at man ønsker ligeløn på det danske arbejdsmarked, så skal man stemme imod det her forslag. Lovforslaget går ud på at udskyde indførelsen af kønsopdelt lønstatistik.
Og meningen med den kønsopdelte lønstatistik er, at arbejdsgiverne skal lave en opgørelse over, hvor meget kvinderne på arbejdsmarkedet eller på arbejdspladsen tjener, sammenlignet med hvor meget mændene på arbejdspladsen tjener.
På den måde kan en arbejdsgiver blive opmærksom på en eventuel ulige løn.
Ministeren påstår så, at udarbejdelsen af kønsopdelte lønstatistikker vil være en tung administrativ byrde for arbejdsgiverne.
Det vil jeg tillade mig at kalde en storm i et glas vand.
Virksomhederne indsamler og indberetter allerede i dag alle relevante oplysninger til DA eller direkte til Danmarks Statistik.
Medlemmer af DA indberetter faktisk mellem 50 og 100 enkeltposter om lønninger og pensioner, arbejdstimer, personaleudskiftning, rekruttering, offentlige refusioner m.v. Ligeledes er virksomheder uden for DA med over 10 ansatte forpligtet til at indberette tilsvarende oplysninger til Danmarks Statistik.
Det vil altså sige, at det eneste, der skal til i den her forbindelse, er, at man går ind og deler oplysningerne op i mænd på den ene side og kvinder på den anden side.
Så let er det.
Endelig skal skal det med, at LetLøn, som primært er ment som et tilbud til de mindre virksomheder, umiddelbart kan bruges i forbindelse med udarbejdelsen af kønsopdelte lønstatistikker.
Det vil altså sige, at der er ingen administrative omkostninger forbundet med det her.
Der er altså ikke noget problem overhovedet med, at arbejdsgiverne skulle kunne tilføje denne lille del til den statistik, de laver i forvejen - intet.
Ministeren bemærkede desuden, at indførelsen af krav om kønsopdelt lønstatistik efter regeringens opfattelse ikke er det mest hensigtsmæssige på nuværende tidspunkt, dette på trods af at kravet ikke er et udtryk for en pludselig indskydelse i ministeriet med henblik på at klarlægge hindringer for ligeløn, men er baseret på et årelangt udredningsarbejde.
Det er altså ikke noget, man bare lige har hevet op af hatten for at komme med et eller andet forslag.
Derfor kunne jeg godt tænke mig, at ministeren senere svarer på, hvad det er så, der er hensigtsmæssigt.
De faglige organisationer, ikke mindst dem, der organiserer mange underbetalte kvinder, har enstemmigt sagt, at de kønsopdelte lønstatistikker vil være et godt og nødvendigt redskab i kampen for faktisk at få ligeløn.
Gør det slet ikke noget indtryk på ministeren?
Vi har haft 26 år, siden ligelønsloven blev vedtaget,
til faktisk at indføre lige løn mellem mænd og kvinder.
Det er ikke lykkedes.
Den kønsopdelte lønstatistik vil formodentlig heller ikke afskaffe lønforskellene fra den ene dag til den anden, men den vil helt sikkert give os større viden om den.
Den vil ganske givet være med til at sikre, at hver enkelt arbejdsgiver bliver opmærksom på lønforskellene på den enkelte arbejdsplads.
Regeringen har ikke noget bedre forslag til, hvordan vi kan komme målet om ligeløn nærmere.
Derfor efterlader regeringen os også med et kæmpestort spørgsmålstegn.
Har regeringen et bud på, hvordan vi retter op på den skæve løn, som man holder skjult for os andre, eller er det sådan, at man faktisk bare vil lade området sejle, fordi regeringen godt ved, at det koster dens venner i erhvervslivet millioner af kroner, hvis de pludselig skal betale samme løn til kvinderne, som de betaler til mændene?
Jeg synes, vi mangler nogle svar fra ministeren.